Document ID: 32014R1306

IZVEDBENA UREDBA KOMISIJE (EU) št. 1306/2014
z dne 8. decembra 2014
o spremembi Izvedbene uredbe (EU) št. 750/2014 glede podaljšanja obdobja uporabe zaščitnih ukrepov v zvezi z epidemično drisko prašičev
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), zlasti člena 18(1) in (7) Direktive,
ob upoštevanju naslednjega:
(1)
Po sporočilih o novi prašičji enterični koronavirusni bolezni, ki jo povzročajo novo porajajoči se alfa koronavirusi, vključno z virusom epidemične driske prašičev, in novi prašičji delta koronavirus v Severni Ameriki, je bila sprejeta Izvedbena uredba Komisije (EU) št. 750/2014 (2). Navedena izvedbena uredba določa zaščitne ukrepe v zvezi z vnosom v Unijo pošiljk živih prašičev za vzrejo in proizvodnjo z območij, na katerih je prisotna bolezen, ki jo povzročajo navedeni virusi, da se zagotovi izpolnjevanje potrebnih jamstev na gospodarstvih izvora in prepreči vnos epidemične driske prašičev, ki jo povzročajo navedeni virusi, v Unijo. Navedeni zaščitni ukrepi naj bi se uporabljali do 12. januarja 2015.
(2)
Evropska agencija za varno hrano je v znanstvenem mnenju iz leta 2014 (3) (v nadaljnjem besedilu: mnenje Agencije) navedla, da so okužene živali, njihovi iztrebki ter krma in predmeti, kontaminirani z iztrebki, nosilci, o katerih se je poročalo kot prenašalcih navedenih virusov. Mnenje Agencije je dodatna znanstvena podpora zaščitnim ukrepom, uvedenim z Izvedbeno uredbo (EU) št. 750/2014. Epidemiološko stanje v tretjih državah, prizadetih z novo prašičjo enterično koronavirusno boleznijo, ki jo povzročajo novo porajajoči se alfa koronavirusi, vključno z virusom epidemične driske prašičev, in prašičji delta koronavirus, se ni spremenilo glede tveganja prenosa navedenih prašičjih entero-koronavirusov od datuma sprejema Izvedbene uredbe (EU) 750/2014.
(3)
Glede na mnenje Agencije in razvoj stanja bolezni bi bilo treba zaščitne ukrepe, uvedene z Izvedbeno uredbo (EU) št. 750/2014, podaljšati do konca oktobra 2015. Obdobje uporabe navedene izvedbene uredbe bi bilo zato treba ustrezno spremeniti.
(4)
Ukrepi iz te uredbe so v skladu z mnenjem Stalnega odbora za rastline, živali, hrano in krmo -
SPREJELA NASLEDNJO UREDBO:
Člen 1
V drugem odstavku člena 2 Izvedbene uredbe (EU) št. 750/2014 se datum „12. januarja 2015“ nadomesti z „31. oktobra 2015“.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. decembra 2014

Labels: 3
18
6